CELEX: 32021D1208
Language: da
Date: 2021-07-19 00:00:00
Title: Rådets afgørelse (EU) 2021/1208 af 19. juli 2021 om ændring af beslutning 2003/76/EF om fastsættelse af de nødvendige bestemmelser til gennemførelse af den protokol, der er knyttet til traktaten om oprettelse af Det Europæiske Fællesskab, om de finansielle konsekvenser af udløbet af EKSF-traktaten og om Kul- og Stålforskningsfonden

22.7.2021   
               
               
                  DA
               
               
                  Den Europæiske Unions Tidende
               
               
                  L 261/54
               
            
         RÅDETS AFGØRELSE (EU) 2021/1208
         af 19. juli 2021
         om ændring af beslutning 2003/76/EF om fastsættelse af de nødvendige bestemmelser til gennemførelse af den protokol, der er knyttet til traktaten om oprettelse af Det Europæiske Fællesskab, om de finansielle konsekvenser af udløbet af EKSF-traktaten og om Kul- og Stålforskningsfonden
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde,
         under henvisning til protokol (nr. 37) om de finansielle konsekvenser af udløbet af EKSF-traktaten og om Kul- og Stålforskningsfonden, der er knyttet til traktaten om Den Europæiske Union og til traktaten om Den Europæiske Unions funktionsmåde, særlig artikel 2, stk. 1,
         under henvisning til forslag fra Europa-Kommissionen,
         efter fremsendelse af udkast til lovgivningsmæssig retsakt til de nationale parlamenter,
         under henvisning til godkendelse fra Europa-Parlamentet (1)
         
         efter en særlig lovgivningsprocedure, og
         ud fra følgende betragtninger:
         
                     (1)
                  
                  
                     Traktaten om oprettelse af Det Europæiske Kul- og Stålfællesskab udløb den 23. juli 2002, jf. nævnte traktats artikel 97. Alle Det Europæiske Kul- og Stålfællesskabs (EKSF's) aktiver og passiver blev overført til Unionen den 24. juli 2002.
                  
               
                     (2)
                  
                  
                     I overensstemmelse med protokol (nr. 37) betragtes nettoværdien af aktiverne og passiverne, som de fremgår af balancen for EKSF pr. 23. juli 2002, som aktiver bestemt til forskning inden for sektorer knyttet til kul- og stålindustrien og benævnes »EKSF under afvikling« og, når afviklingen er afsluttet, »Kul- og Stålforskningsfondens aktiver«.
                  
               
                     (3)
                  
                  
                     Af protokol (nr. 37) fremgår det ligeledes, at provenuet af disse aktiver, som benævnes »Kul- og Stålforskningsfonden«, udelukkende skal anvendes til forskning inden for sektorer knyttet til kul- og stålindustrien og uden for rammeprogrammet for forskning i overensstemmelse med bestemmelserne i protokol (nr. 37) og i retsakter vedtaget på grundlag deraf.
                  
               
                     (4)
                  
                  
                     Rådet vedtog den 1. februar 2003 beslutning 2003/76/EF (2), som opstiller reglerne for gennemførelse af protokol (nr. 37).
                  
               
                     (5)
                  
                  
                     Som følge af den lave rente falder indtægterne til finansiering af forskningsprojekter for kul og stål hurtigt. Dette fører til en situation, hvor det kritiske minimumsbudget, der er til rådighed til gennemførelse af en årlig indkaldelse af forslag til Kul- og Stålforskningsfondens forskningsprogram (»programmet«), muligvis ikke opfyldes. Det er nødvendigt med et kritisk minimumsbudget til gennemførelse af en indkaldelse af forslag, for at programmet kan yde hensigtsmæssig støtte til værdifulde fælles forskningsprojekter, der har den kritiske masse og EU-merværdien til at forbedre bæredygtigheden, konkurrenceevne, sundhed, sikkerhed og arbejdsvilkår og reduktion af miljøbelastningen i de sektorer, der er knyttet til kul- og stålindustrien.
                  
               
                     (6)
                  
                  
                     I sin meddelelse til Europa-Parlamentet, Det Europæiske Råd, Rådet, Det Økonomiske og Sociale Udvalg og Regionsudvalget om den europæiske grønne pagt forpligtede Kommissionen sig til at støtte banebrydende teknologier inden for produktion af rent stål, der fører til næsten kulstofneutral stålfremstilling i 2030. For at gøre dette muligt forpligtede Kommissionen sig til at undersøge, hvorvidt en del af midlerne fra EKSF under afvikling kan bruges.
                  
               
                     (7)
                  
                  
                     I sin meddelelse til Europa-Parlamentet, Det Europæiske Råd, Rådet, Det Økonomiske og Sociale Udvalg og Regionsudvalget om investeringsplanen for den europæiske grønne pagt anså Kommissionen det for at opfylde EU's mål for nødvendigt at revidere retsgrundlagene for Kul- og Stålforskningsfonden for at gøre det muligt at anvende aktiverne i EKSF under afvikling og, når afviklingen er afsluttet, Kul- og Stålforskningsfondens aktiver.
                  
               
                     (8)
                  
                  
                     Salg af en del af aktiverne i EKSF under afvikling og, når afviklingen er afsluttet, Kul- og Stålforskningsfondens aktiver for at finansiere forskningsprojekter i kul- og stålsektoren bør være tilladt betingelse af, at der opretholdes reserver som garanti for de begrænsede resterende forpligtelser, der følger af eventuelle uforudsete forpligtelser, og på betingelse af, at en rimelig del af de aktiver, som ikke længere er nødvendige for at garantere disse forpligtelser, investeres for at generere indtægter.
                  
               
                     (9)
                  
                  
                     Salg af aktiverne i EKSF under afvikling og, når afviklingen er afsluttet, Kul- og Stålforskningsfondens aktiver kan være nødvendigt for at sikre en årlig tildeling på 111 mio. EUR til Kul- og Stålforskningsfonden frem til 2027. Denne tildeling anvendes som følger: 40 mio. EUR pr. år anvendes til finansiering af forskningssamarbejde i kul- og stålsektoren og de resterende 71 mio. EUR til finansiering af banebrydende teknologier, der fører til næsten kulstofneutral stålfremstilling, og til finansiering af forskningsprojekter til forvaltning af den retfærdige omstilling af tidligere aktive kulminer eller kulminer under nedlukning samt dermed forbundet infrastruktur i overensstemmelse med mekanismen for retfærdig omstilling og i overensstemmelse med artikel 4, stk. 2, i beslutning 2003/76/EF. Muligheden for at sælge en del af aktiverne i EKSF under afvikling og, når afviklingen er afsluttet, Kul- og Stålforskningsfondens aktiver er begrænset til finansiering af årlige tildelinger i regnskabsårene 2021-2027.
                  
               
                     (10)
                  
                  
                     Kul- og Stålforskningsfonden bør derfor ikke kun finansieres med nettoindtægterne fra investeringerne, men også, hvor det er nødvendigt, med indtægterne fra salget af en del af aktiverne i Kul- og Stålforskningsfonden op til det beløb, som er planlagt for perioden 2021-2027.
                  
               
                     (11)
                  
                  
                     Bestemmelserne, der fastlægger proceduren for vedtagelse af de flerårige finansielle retningslinjer for forvaltningen af aktiverne, og dem, der fastlægger proceduren for vedtagelse af de flerårige tekniske retningslinjer for programmet, bør udgå, da de nu er omfattet af artikel 2, stk. 2, i protokol (nr. 37) og derfor overflødige.
                  
               
                     (12)
                  
                  
                     Udjævningsmekanismen, der er omhandlet i artikel 5, stk. 2, i beslutning 2003/76/EF, bør afskaffes, da det er et forældet værktøj.
                  
               
                     (13)
                  
                  
                     Der bør indsættes et nyt stykke i artikel 1 i beslutning 2003/76/EF for at gøre det muligt at afskrive tilgodehavender på grundlag af principperne i artikel 101, stk. 2, første afsnit, i Europa-Parlamentets og Rådets forordning (EU, Euratom) 2018/1046 (3) (»finansforordningen«).
                  
               
                     (14)
                  
                  
                     Beslutning 2003/76/EF bør derfor ændres i overensstemmelse hermed —
                  
               VEDTAGET DENNE AFGØRELSE:
         
            Artikel 1
            I beslutning 2003/76/EF foretages følgende ændringer:
            
                        1)
                     
                     
                        I artikel 1 indsættes følgende stykke:
                        
                           »1a.   Kommissionen afskriver tilgodehavender, også før alle retsmidler er udtømt, i følgende tilfælde:
                           
                                       a)
                                    
                                    
                                       hvis de forventede omkostninger ved inddrivelsen ville overstige det beløb, der skal inddrives, og afskrivningen ikke ville skade Unionens omdømme
                                    
                                 
                                       b)
                                    
                                    
                                       hvis tilgodehavendet ikke kan inddrives på grund af debitors insolvens eller andre insolvensbehandlinger
                                    
                                 
                                       c)
                                    
                                    
                                       når inddrivelsen er i strid med proportionalitetsprincippet.«
                                    
                                 
                     
                  
                        2)
                     
                     
                        Artikel 2 affattes således:
                        
                           »Artikel 2
                           
                              1.   Aktiverne forvaltes af Kommissionen på en sådan måde, at der sikres en årlig tildeling til Kul- og Stålforskningsfonden på 111 mio. EUR frem til 2027 til finansiering af forskning i sektorer knyttet til kul- og stålindustrien, nemlig 40 mio. EUR til finansiering af forskningssamarbejde i disse sektorer og 71 mio. EUR til finansiering af forskning i banebrydende teknologier, der fører til næsten kulstofneutral stålfremstilling, og til finansiering af forskningsprojekter til forvaltning af den retfærdige omstilling af tidligere aktive kulminer eller kulminer under nedlukning samt dermed forbundet infrastruktur i overensstemmelse med mekanismen for retfærdig omstilling og i overensstemmelse med artikel 4, stk. 2. Efter 2027 forvaltes aktiverne af Kommissionen på en sådan måde, at der sikres et langsigtet afkast. Aktiverne placeres med det formål at bevare og om muligt øge aktivernes værdi.
                           
                           
                              2.   Den årlige tildeling på 111 mio. EUR udgøres af nettoindtægterne fra placeringerne og, såfremt disse indtægter er utilstrækkelige, salget af en del af aktiverne i EKSF under afvikling og, når afviklingen er afsluttet, Kul- og Stålforskningsfondens aktiver.«
                           
                        
                     
                  
                        3)
                     
                     
                        Artikel 3 affattes således:
                        
                           »Artikel 3
                           
                              1.   Der udarbejdes hvert år adskilt fra Unionens øvrige finansielle operationer en resultatopgørelse, en balance og en finansiel redegørelse for de afviklingsoperationer, der er omhandlet i artikel 1, og for de placeringsoperationer og aktivforvaltningsoperationer, der er omhandlet i artikel 2.
                              Disse finansielle dokumenter integreres i de finansielle dokumenter, som Kommissionen hvert år udarbejder i henhold til artikel 318 i TEUF og Europa-Parlamentets og Rådets forordning (EU, Euratom) 2018/1046 (*1) (»finansforordningen«).
                           
                           
                              2.   Europa-Parlamentets, Rådets og Revisionsrettens beføjelser med hensyn til kontrol og decharge som defineret i traktaten om Den Europæiske Unions funktionsmåde og i finansforordningen finder anvendelse på de operationer, der er omhandlet i stk. 1.
                           
                        
                        
                           (*1)  Europa-Parlamentets og Rådets forordning (EU, Euratom) 2018/1046 af 18. juli 2018 om de finansielle regler vedrørende Unionens almindelige budget, om ændring af forordning (EU) nr. 1296/2013, (EU) nr. 1301/2013, (EU) nr. 1303/2013, (EU) nr. 1304/2013, (EU) nr. 1309/2013, (EU) nr. 1316/2013, (EU) nr. 223/2014, (EU) nr. 283/2014 og afgørelse nr. 541/2014/EU og om ophævelse af forordning (EU, Euratom) nr. 966/2012 (EUT L 193 af 30.7.2018, s. 1).«"
                        
                     
                  
                        4)
                     
                     
                        Artikel 4 ændres som følger:
                        
                                    a)
                                 
                                 
                                    Stk. 1 affattes således:
                                    
                                       »1.   Nettoindtægterne fra de placeringer, der er omhandlet i artikel 2, og indtægterne fra salg af en del af aktiverne udgør indtægter på Unionens almindelige budget. Disse indtægter har et særligt anvendelsesformål, nemlig finansiering af forskningsprojekter i sektorer knyttet til kul- og stålindustrien, der ikke er omfattet af rammeprogrammet for forskning. De udgør Kul- og Stålforskningsfonden og forvaltes af Kommissionen.«
                                    
                                 
                              
                                    b)
                                 
                                 
                                    Stk. 3 udgår.
                                 
                              
                  
                        5)
                     
                     
                        Artikel 5, stk. 2, udgår.
                     
                  
                        6)
                     
                     
                        Bilaget udgår.
                     
                  
         
            Artikel 2
            Denne afgørelse træder i kraft på tyvendedagen efter offentliggørelsen i Den Europæiske Unions Tidende.
         
         
            Artikel 3
            Denne afgørelse er rettet til medlemsstaterne.
         
         
            Udfærdiget i Bruxelles, den 19. juli 2021.
            
               
                  På Rådets vegne
               
               J. PODGORŠEK
               
                  Formand
               
            
         
         
            (1)  Godkendelse af 7.7.2021 (endnu ikke offentliggjort i EUT).
         
            (2)  Rådets beslutning 2003/76/EF af 1. februar 2003 om fastsættelse af de nødvendige bestemmelser til gennemførelse af den protokol, der er knyttet til traktaten om oprettelse af Det Europæiske Fællesskab, om de finansielle konsekvenser af udløbet af EKSF-traktaten og om Kul- og Stålforskningsfonden (EUT L 29 af 5.2.2003, s. 22).
         
            (3)  Europa-Parlamentets og Rådets forordning (EU, Euratom) 2018/1046 af 18. juli 2018 om de finansielle regler vedrørende Unionens almindelige budget, om ændring af forordning (EU) nr. 1296/2013, (EU) nr. 1301/2013, (EU) nr. 1303/2013, (EU) nr. 1304/2013, (EU) nr. 1309/2013, (EU) nr. 1316/2013, (EU) nr. 223/2014, (EU) nr. 283/2014 og afgørelse nr. 541/2014/EU og om ophævelse af forordning (EU, Euratom) nr. 966/2012 (EUT L 193 af 30.7.2018, s. 1).